Kaverno Altamira kaj paleolitika kaverna arto de norda Hispanio

Kaverno Altamira kaj paleolitika kaverna arto de norda Hispanio estas komuna nomo por aro de kavernoj kun prahoma arto en la nordo de Hispanio deklaritaj Monda heredaĵo de Unesko. Ili estas eksterordinara atesto pri apogeo de kaverna arto dum Paleolitiko en Eŭropo, inter la jaroj 35.000 kaj 11.000 antaŭ Kristo.

 Kaverno Altamira 
La centra kaj ĉefa kaverno estas Altamira, en la municipo Santillana del Mar, en Kantabrio. En ĝi bone konserviĝas unu el la plej valoraj aroj de pentraĵoj de Prahistorio. La pentraĵoj estis faritaj dum Malfrua Paleolitiko, en la periodoj Magdalenio kaj Solutreo. La stilo de la artaĵoj estas nomita franca-kantabra skolo kaj en ĝi rimarkindas la realismo de la reprezentitaj figuroj. La kaverno Altamira estis agnoskita kiel Monda heredaĵo de Unesko en 1985.
En 2001 la Nacia Muzeo kaj Centro de Esploro de Altamira estis inaŭgurita apud la kaverno, enhavante ekzaktan kopion de la originala kaverno.

 Ceteraj kavernoj 
En la jaro 2008, tio estas 23 jarojn post agnosko de Altamira kiel monda heredaĵo, Unesko ampleksigis tiun rangon al ankoraŭ 17 aliaj kavernoj de la Kantabra Kornico kun grandvalora prahoma arto. La kavernoj nove enlistigitaj estas en la tri aŭtonomaj komunumoj Asturio, Kantabrio, kaj Eŭskio.

Jen listo de la kavernoj registritaj kiel monda heredaĵo de Unesko, tamen ankoraŭ ekzistas multegaj aliaj kavernoj en la nordo de Iberio kun prahoma kaverna arto.

 Kantabrio 
Krom Altamira, naŭ kavernoj:
 Kaverno Chufín
 Kaverno Hornos de la Peña
 Kavernaro de monto Castillo:
 Kaverno El Castillo
 Kaverno Las Monedas
 Kaverno Las Chimeneas
 Kaverno La Pasiega
 Kaverno El Pendo
 Kaverno La Garma
 Kaverno Covalanas

 Asturio 
Kvin kavernoj:
 Kaverno Tito Bustillo
 Kaverno Candamo
 Kaverno La Covaciella
 Kaverno Llonín
 Kaverno El Pindal

 Eŭskio 
Tri kavernoj en provincoj Gipusko (2) kaj Biskajo (1):
 Kaverno Altxerri
 Kaverno Ekain
 Kaverno Santimamiñe

Kategorio:Prahistoria arto
Kategorio:Arkeologiaj lokoj en Hispanio
Kategorio:Kavernoj en Kantabrio
Kategorio:Kavernoj en Asturio
Kategorio:Kavernoj en Eŭskio